Dennis Bergkamp

Amsterdami Ajax

Bergkamp liitus nimeka Hollandi meeskonna Amsterdami Ajaxiga juba 12-aastaselt. Ta debüteeris klubi rivistuses 14. detsembril 1986. aastal Roda JC vastu mängides. Sel ajal oli klubi treener endine kuulus jalgpallur Johan Cruijff. Esimesel hooajal osales ta 14 mängus ja muuseas tuli vahetusest mängu UEFA karikavõitjate karika finaalmängus 1. FC Lokomotive Leipzig vastu. Järgmistel hooaegadel sai temast Ajaxi põhikoosseisu mängija ja ta tuli Hollandi meistriks 1990, UEFA karika 1992 ja Hollandi karika 1993. aastal. Aastatel 1992 ja 1993 valiti ta Hollandi parimaks jalgpalluriks. Ajaxis mängis ta kokku 239 mängu ja lõi 122 väravat.

Milano Internazionale

1993. aasta suvel ostis Itaalia klubi Milano Internazionale Bergkampi. Itaalia jalgpalli kaitsele suunatud mängustiil ei sobinud talle ning nõnda sündis arusaamatusi nii meedia kui ka oma meeskonnakaaslastega. Interis jäi tema ainsaks saavutuseks UEFA karika võitmine 1994. aastal, mis oli tal juba teine.

Arsenal FC

Kahe mitte just eduka hooaja järel ostis Bruce Rioch Bergkampi 1995. aasta juunis Londoni klubisse Arsenal FC . Kohanemine Inglismaal võttis natuke aega ja esimese värava lõi ta klubi auks alles kaheksandas mängus. Tasapidi tema sulandumine meeskonda paranes ja koostöö teise ründaja Ian Wrightiga tõi häid tulemusi. Mõned jalgpalli asjatundjad, näiteks Šotimaa endine tähtmängija Alan Hansen luges teda Inglismaa jalgpalli väljakute parimaks välismängijaks.
Tema parimad esinemised olid alles ees. Kui Arsène Wenger võttis meeskonna juhendamise 1996. aasta septembris üle, saavutas Arsenal kohe järgmisel aastal hooaja kaks väärtuslikku eesmärki: tuli kõrgliiga (FA Premier League) meistriks ja võitis FA karika. Bergkamp valiti 1997/1998 hooajal Inglismaa parimaks mängijaks ja ta lõi samal hooajal 16 väravat. Lisaks tegi ta ajalugu sellega, et BBC valitud kuu parima värava lööja valimistel olid kolm esimest auhinnalist kohta tema saavutatud.
Bergkamp kuulus Arsenali põhirivistusse ka järgmistel hooaegadel ja aastatel 2002–2004 tuli ta kahel korral nii kõrgliiga meistriks kui võitis ka FA karika. Euroopa karika mängudel Arsenalil aga kuigi hästi ei läinud, kõige paremaks tulemuseks võib lugeda 2000. aastat, kui UEFA karika finaalis kaotati Galatasaray SK 4:1 karistuslöökide järel. 
2005. aastal Bergkamp teatas kavatsusest lõpetada oma karjäär, kui Arsenal ei tee temaga uut lepingut, kuigi Ajax oli huvitatud temast. Siiski pikendati Arsenalis temaga veel üheks aastaks lepingut. Arsenalis on ta mänginud kokku 424 mängu ja löönud 121 väravat.

Rahvuskoondise karjäär

Bergkamp tegi oma rahvusvahelise debüüdi Itaalia vastu 26. septembril 1990. Tema esimene suurem turniir oli 1992. aasta Euroopa meistrivõistlused. 1994. aasta maailmameistrivõistlustel lõi Bergkamp veerandfinaalis värava Brasiiliale, kuigi mäng kaotati 2–3. 1998. MM-il lõi ta Hollandi kasuks 3 väravat. 2000. aastal lõpetas ta koondises mängimise. Ta mängis seal 79 mängu ja lõi 37 väravat, millega jääb alla ainult Patrick Kluivertile.

Lennuhirm

Bergkamp sai tuntuks oma lennuhirmuga. Enne reisi Hollandisse väitis üks ajakirjanik (naljaviluks), et nende lennukis on pomm. Pärast seda juhtumit otsustas Bergkamp, et ta ei sõida enam kunagi lennukiga, kuna lennureis tekitab temas liigset ärevust.